钦定古今图书集成/明伦汇编/官常典/第723卷 > 胡唐老 郑凝
## 钦定古今图书集成/明伦汇编/官常典/第723卷 > 胡唐老 郑凝

按《宋史忠义传》：“唐老字俊明，枢密副使宿之曾孙也。
崇宁间，与弟世将同登进士第，历南京国子博士，知
江陵县，召为秘书省校书郎。靖康元年，擢殿中侍御
史。金人再犯京师，攻围日急，唐老请对，曰：‘城危矣，康
王北使，为河朔士民留不得进，殆天意也。请就拜大
元帅，俾召天下兵入援’。宰相何栗是之，遂遣秦仔持”
蜡书诣相州，拜王河北兵马大元帅。时朝廷趣西兵
入卫而不立帅，唐老疏乞“命范致虚为宣抚使，节制
诸路以进，不然必无功。”不听。后致虚以孤军与金人
战淆、渑间，它路兵不至，遂败。京城破，金人搜括金银，
分命朝臣董之，以台臣纠察，唐老预焉。出知无为军，
朝廷窜逐伪命之臣，坐降二官。先是，金人怒民间多
匿金银，杖唐老几死，以疾得免，称臣于伪楚。至是，唐
老不自言，故例从贬秩。三年，知衢州。苗傅败走，以乱
兵犯城，唐老拒之。会大雨雹，城上矢石俱发，贼不支，
遂解去。以功擢秘阁修撰。未几，进徽猷阁待制，充两
浙宣抚司参谋官，知镇江府兼浙西安抚使。杜充降
于金，建康失守，溃卒戚方等趣镇江，城壁颓圯，兵不
满千，独倚浙西制置韩世忠为重。世忠复去，唐老度
力不敌，因抚之。无何，方欲犯临安，妄言赴行在，请唐
老部众以行。唐老不从，谕以逆顺祸福，方众环胁之，
唐老怒骂，方遂遇害。诏赠徽猷阁直学士，谥“定愍。”时
安抚司机宜郑凝亦以兵死，诏官其家一人。凝之，戬
孙也。